CHO วิ่งยาว! บ่ายพุ่งต่อ 11% ลุ้นรายได้ปีนี้โตทะลุ 20%
CHO วิ่งยาว! บ่ายพุ่งต่อ 11% ลุ้นรายได้ปีนี้โตทะลุ 20% ล่าสุด ณ เวลา 15.29 น. อยู่ที่ 1.65 บาท บวก 0.17 บาท หรือ 11.49% สูงสุดที่ 1.67 บาท ต่ำสุดที่ 1.46 บาท ด้วยมูลค่าซื้อขาย 38.54 ล้านบาท
19 พ.ย. 2561

ผู้สื่อข่าวรายงานว่า ราคาหุ้น บริษัท ช ทวี จำกัด (มหาชน) หรือ CHO ล่าสุด ณ เวลา 15.29 น. อยู่ที่ 1.65 บาท บวก 0.17 บาท หรือ 11.49% สูงสุดที่ 1.67 บาท ต่ำสุดที่ 1.46 บาท ด้วยมูลค่าซื้อขาย 38.54 ล้านบาท

ด้าน นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร CHO เปิดเผยความคืบหน้าโครงการจัดหารถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรักษารถโดยสาร 489 คัน ซึ่งกลุ่มร่วมทำงาน SCN-CHO เป็นคู่สัญญากับหน่วยงานภาครัฐ ส่งมอบไป 100 คันแรกได้รับชำระเงินมาเรียบร้อยแล้วเมื่อวันที่ 13 พ.ย.เป็นค่าตัวรถ 325 ล้านบาท และค่าซ่อมบำรุง 16 ล้านบาท
โดยจากนี้จะเตรียมส่งมอบรถล็อตถัดไปประมาณสิ้นเดือน พ.ย.และกลางเดือน ธ.ค.จำนวน 102 และ 100 คันตามลำดับ และส่วนล็อต สุดท้ายจำนวน 187 คัน มีกำหนดส่งมอบประมาณเดือน ก.พ.62
ส่วนปัจจุบันบริษัทมีปริมาณงานในมือที่มีอยู่ประมาณ 4,055 ล้านบาท ทยอยรับรู้รายได้ตั้งแต่ไตรมาส 4/61 เป็นต้นไป  และอยู่ระหว่างรอลุ้นผลประมูลงานใหม่อีกจำนวนมาก ทำให้บริษัทเชื่อมั่นว่าแนวโน้มของรายปีในปีนี้จะเติบโตไม่ต่ำกว่า 20%
นอกจากนี้จากการที่ที่ประชุมคณะกรรมการบริษัทฯ มีมติอนุมัติลงทุนใน “บริษัท ออลเอส โฮลดิ้ง จำกัด” ซึ่งเป็นบริษัทที่จะจดทะเบียนจัดตั้งขึ้นใหม่ เพื่อประกอบธุรกิจผลิตและประกอบรถ ดำเนินกิจการรถรับจ้างสาธารณะ กิจการเทคโนโลยีที่สนับสนุนกิจการรถรับจ้างสาธารณะ และกิจการอื่นที่เกี่ยวเนื่องกับรถรับจ้างสาธารณะ โดยโครงการหลักคือให้บริการโครงการ LONDON TAXI ซึ่งเป็นนวัตกรรมที่เปลี่ยนโฉมการให้บริการรถยนต์รับจ้างบรรทุกคนโดยสารไม่เกิน 7 คนแบบพิเศษ
โดยหากโครงการ LONDON TAXI ประกอบกับโครงการบริหารจัดการรถโดยสารประจำทางอัจฉริยะ (SMART BUS) ซึ่งบริษัทฯ ได้ลงทุนไปก่อนหน้านี้ดำเนินการเรียบร้อยตามแผน บริษัทฯ เชื่อมั่นว่าจะเป็นผลสำคัญที่ช่วยสนับสนุนผลการดำเนินงานให้เติบโตอย่างแข็งแกร่ง อีกทั้งยังเป็นการลงทุนเพื่อเสริมสร้างศักยภาพของธุรกิจ และขยายธุรกิจไปสู่งานบริการงาน Smart ด้วยเทคโนโลยี  และ Big Data  ตามแผนนโยบายที่บริษัทได้ตั้งไว้